
AVIZ
asupra proiectului Regulamentului privind elaborarea, evaluarea, 
aprobarea și achiziționarea manualelor școlare

I. Solicităm excluderea punctului d^1 și, respectiv, pct. 69^1.
d^1) . prezentarea, după caz, de către operatorii economici, la decizia acestora, în termen de cel mult 100 de zile de la data deschiderii ofertelor, a 25% din conținutul proiectului de manual pentru a obține recomandările evaluatorilor care să contribuie la îmbunătățirea calității acestora;
69^1. Operatorii economici pot prezenta 25% din conținutul proiectului de manual până la expirarea a 100 de zile de la data deschiderii ofertelor pentru a obține recomandările  evaluatorilor care să contribuie la îmbunătățirea calității acestora. 
[Pct.69 în redacția OMEC325 din 10.03.25, MO151-153/25.03.25 art.192; în vigoare 25.03.25]

Argumentare: 
1. Aceste prevederi contravin principiului concurenței loiale și egalității de tratament între participanți. Posibilitatea prezentării către comisia de evaluare a 25% din manuscris și formulării de către evaluatori a unor sugestii de îmbunătățire creează un avantaj nejustificat pentru unii participanți și poate afecta imparțialitatea evaluării finale.
În momentul examinării versiunii finale, evaluatorii riscă să manifeste o predispoziție favorabilă față de manuscrisul deja cunoscut, asupra căruia au formulat anterior observații și la a cărui îmbunătățire au contribuit. Familiaritatea cu lucrarea și implicarea prealabilă în definitivarea acesteia pot genera o idee preconcepută și pot influența, chiar și involuntar, punctajul acordat.
În consecință, evaluatorii nu s-ar mai afla într-o poziție pe deplin neutră față de toate manuscrisele, iar participanții ale căror lucrări nu au beneficiat de o examinare și de recomandări prealabile ar fi dezavantajați. Prin urmare, mecanismul propus nu asigură condiții egale de participare și evaluare obiectivă.
II. Punctul 4 k^1) – propunem excluderea parțială, după cum urmează
k¹) consultarea publică, avizarea/expertizarea tematică, inclusiv sub aspectul caracterului nediscriminatoriu și al implementării noilor educații la disciplină, la decizia CNAM, de către experți naționali sau internaționali, comisii metodice din instituțiile de învățământ, consiliul elevilor, comitete părintești etc.a proiectului de manual câștigător.

Se propune excluderea sintagmei:
„comisii metodice din instituțiile de învățământ, consiliul elevilor, comitete părintești etc.”

Argumentare:
Ministerul Educației și Cercetării a instituit prin Regulament un mecanism specializat de evaluare și aprobare a manualelor școlare, care include fișa-tip de evaluare, caietul de sarcini și activitatea Consiliului Național pentru Aprobarea Manualelor.
Totodată, potrivit pct. 42 din Regulament, Ministerul organizează instruirea obligatorie a evaluatorilor cu privire la criteriile și descriptorii de evaluare. Prin urmare, evaluatorii sunt selectați, instruiți și remunerați anume pentru examinarea profesională a proiectelor de manuale.
În aceste condiții, implicarea suplimentară a comisiilor metodice, a consiliilor elevilor, a comitetelor părintești și a altor structuri similare pune în discuție suficiența și finalitatea mecanismului profesional de evaluare deja instituit. Nu este clar în baza căror criterii vor fi selectate aceste structuri și care va fi valoarea juridică sau metodologică a opiniilor formulate de acestea.
De asemenea, consiliile elevilor și comitetele părintești nu dispun, în mod necesar, de pregătirea de specialitate necesară pentru evaluarea conformității științifice, didactice, metodologice și curriculare a unui manual. Regulamentul nu stabilește cine va aprecia competența persoanelor consultate, relevanța recomandărilor formulate și măsura în care acestea vor trebui preluate de autorul manualului sau de CNAM.
În lipsa unor criterii clare, procedura poate conduce la formularea unor opinii subiective, contradictorii sau lipsite de fundament metodologic, ceea ce riscă să afecteze coerența și obiectivitatea procesului de aprobare.
Suplimentar, proiectele câștigătoare sunt plasate pentru transparență decizională și consultări publice, astfel, participarea elevilor, părinților și a altor persoane interesate este deja posibilă în cadrul mecanismului general de consultare publică.
Prin urmare, expertizarea tematică trebuie să rămână în competența experților naționali sau internaționali care dispun de calificarea necesară, iar opiniile elevilor și ale părinților pot fi colectate în cadrul consultării publice, fără a li se atribui rolul de experți în evaluarea manualelor.

III. Punctul 6 lit. c) – propunem excluderea:
c) manuscris cu drepturi de traducere, adaptare, reproducere, distribuire, închiriere, împrumut, comunicare publică, punere la dispoziția publicului, realizare de opere/manuale școlare derivate.
Argumentare:
Manuscrisul reprezintă, de regulă, o versiune de lucru elaborată în cadrul relației dintre autor și editură și poate suferi modificări substanțiale până la aprobarea formei finale a manualului. În practică, manuscrisul poate fi restituit autorului pentru completări, restructurări sau revizuiri semnificative, astfel încât conținutul său inițial poate să difere esențial de produsul final aprobat.
În aceste condiții, nu este clară necesitatea dobândirii asupra manuscrisului a unui ansamblu atât de extins de drepturi patrimoniale, inclusiv dreptul de adaptare și de realizare a unor opere sau manuale școlare derivate. Obiectul relevant pentru procedura de achiziție trebuie să fie manualul în forma sa finală, evaluată și aprobată, nu versiunile intermediare utilizate în procesul editorial.
Prevederea propusă nu explică în ce mod dobândirea drepturilor asupra unui document de lucru ar contribui la îmbunătățirea calității conținutului manualului. Dimpotrivă, transferul unor drepturi extinse asupra manuscrisului poate crea incertitudini privind delimitarea dintre versiunea inițială, modificările realizate ulterior de autor sau editură și forma finală aprobată.
De asemenea, nu este clar dacă autoritatea intenționează să utilizeze manuscrisul separat de manualul final și în ce scop ar fi necesare drepturile de distribuire, închiriere, împrumut, comunicare publică ori creare a unor opere derivate asupra unei versiuni nefinalizate.
Prin urmare, drepturile solicitate trebuie să se refere exclusiv la manualul școlar în forma finală, aprobată conform procedurii stabilite, iar includerea manuscrisului ca obiect distinct al transmiterii drepturilor este nejustificată și nu contribuie la atingerea scopului de asigurare a calității manualelor.

IV. Punctul 10 – propunem excluderea sintagmei „sau de conținut”
Text actual: 10. În cazul sesizărilor privind erorile tehnice sau de conținut ale unui manual, Ministerul va solicita CNAM analiza problemei și identificarea, de comun cu editura, a soluțiilor/căilor de remediere. Editura va fi responsabilă de lichidarea în termeni proximi a erorilor tehnice sau de conținut, cu suportarea cheltuielilor.
Text propus: 10. În cazul sesizărilor privind erorile tehnice ale unui manual, Ministerul va solicita CNAM analiza problemei și identificarea, în comun cu editura, a soluțiilor/căilor de remediere. Editura va fi responsabilă de lichidarea, în termene proxime, a erorilor tehnice, cu suportarea cheltuielilor.
Argumentare:
Menținerea sintagmei „sau de conținut” transferă în mod automat și integral asupra editurii riscul financiar aferent remedierii unor erori care pot viza un conținut examinat, avizat și aprobat în cadrul unei proceduri complexe coordonate de Ministerul Educației și Cercetării.
Potrivit mecanismului instituit prin Regulament, proiectul de manual parcurge mai multe etape succesive de verificare și definitivare a conținutului, inclusiv evaluarea de către experți, pilotarea, consultarea publică, avizarea sau expertizarea tematică, examinarea și aprobarea de către CNAM, precum și acordarea bunului de tipar prin ordinul ministrului.
Prin urmare, forma finală a conținutului nu reprezintă exclusiv rezultatul activității editurii, ci produsul unei proceduri instituționale în cadrul căreia intervin evaluatori, experți, CNAM și Ministerul Educației și Cercetării. Aprobarea oficială a manualului confirmă că acesta a fost examinat și considerat corespunzător cerințelor curriculare, științifice, metodologice și didactice aplicabile.
În aceste condiții, nu este justificată instituirea unei răspunderi financiare exclusive și automate a editurii pentru orice pretinsă eroare de conținut identificată după finalizarea tuturor etapelor de evaluare și aprobarea manualului. O asemenea soluție ar permite transferarea către editură inclusiv a costurilor generate de aspecte care au fost acceptate, recomandate sau neobservate de structurile implicate în procesul oficial de evaluare.
Totodată, noțiunea de „eroare de conținut” este prea largă și nu este delimitată de modificările ulterioare ale curriculumului, de apariția unor informații științifice noi, de schimbarea cerințelor metodologice ori de diferențele de interpretare dintre specialiști. În lipsa unor criterii clare, orice observație formulată ulterior ar putea determina obligația editurii de a suporta costurile remedierii, indiferent de cauza apariției acesteia și de persoanele implicate în aprobarea conținutului.
Erorile tehnice, precum greșelile de tipar, omisiunile apărute în procesul de machetare, imprimare sau reproducere, pot fi atribuite în mod obiectiv editurii. În schimb, eventualele probleme de conținut trebuie analizate individual, cu stabilirea cauzelor, a etapei la care au apărut și a responsabilității fiecărei părți implicate, fără instituirea anticipată a obligației exclusive a editurii de a suporta toate cheltuielile.
Prin urmare, propunem excluderea sintagmei „sau de conținut”, astfel încât răspunderea automată a editurii să fie limitată la erorile tehnice care îi sunt imputabile.

V. Punctele 30, 31, 41a, 41b, 41e creează premise pentru trafic de influență 
și posibilități de influențare a rezultatelor evaluării.
Propunere: 
Pct. 30 CNAM examinează dosarele evaluatorilor, include evaluatorii selectați într-o listă unică, din care aceștia sunt selectați printr-un program randome. 
Pct. 31 – solicităm excluderea sintagmei „membrii CNAM, pot înainta propuneri de candidați care întrunesc criteriile/ cerințele stabilite pentru completarea grupurilor de evaluatori”. Vine în contradicție cu principiile de imparțialitate, transparență și șanse egale.

VI. Punctul 43 vine în contradicție cu pct. 41c, 41e și creează oportunități 
pentru influențarea rezultatelor finale ale evaluării.
discrepanță de 15 puncte față de evaluările celorlalți membri ai comisiei - „În cazul în care se va constata la ședința comună

VII. Solicităm introducerea în Regulament a responsabilității evaluatorilor
și a consecințelor pe care le vor suporta pentru o evaluare neconformă,
netransparentă și/sau neargumentată.
Pct. 81a din Regulament permite CNAM să selecteze alți evaluatori. Ce se întâmplă în acest caz cu prima echipă de evaluare? Sunt plătiți din bani publici? Care este limita costurilor suportate de stat pentru evaluare în cadrul unui lot? În cazul evaluărilor repetate, aceste plăți ar putea să depășească onorariul autorilor?
Propunere: A se include în capitolul III un punct ce ar prevedea responsabilitatea evaluatorului pentru evaluarea cu discrepanță de 15 puncte față de evaluările celorlalți membri ai comisiei: „În cazul în care se va constata la ședința comună a grupului de evaluatori că unul din evaluatori a acordat un punctaj cu 15 pct mai mare sau mai mic decât ceilalți evaluatori, fără a aduce argumente științifice, metodologice etc. solide, aceasta poate constitui temei pentru descalificarea evaluatorului și anularea contractului de prestări servicii, ceea ce va atrage după sine neachitarea serviciilor prestate neconform și excluderea din baza de date a evaluatorilor”. Aceleași consecințe trebuie să fie valabile pentru evaluatorii care oferă MEC evaluări subiective, ușor demonstrabile de editură în procesul de contestație. Asta presupune că acești evaluatori sau fac trafic de influență, sau limitele competențelor lor sunt depășite (iar asta nu poate fi plătit), sau induc în eroare ministerul și fac abuz de putere și banul public.
În același context, la capitolul II, la obligațiunile CNAM, a se adăuga un punct prin care consiliul va decide, în situații de discrepanță mare de punctaj, în baza argumentelor membrilor comisiilor de evaluare, în baza contestațiilor editurilor (argumentate științific, metodologic etc.) încetarea contractului de prestări servicii cu evaluatorul care a depunctat sau a punctat excesiv o ofertă și/sau a oferit servicii necalificate care ar genera în concecință reevaluări, deplasări de termene și plăți dublate. 
La fel, este necesar de a prevedea aceste responsabilități și în contractul încheiat cu evaluatorii.

VIII. Pct 70. – solicitare precizare
70. Fiecare evaluator recepționează proiectele de manuale codificate. Codificarea este confidențială și se realizează de către secretarul grupului de lucru pentru achiziții publice de manuale.

Întrebare: „ secretarul grupului de lucru pentru achiziții publice de manuale” este aceeași persoană cu cea specificată în pct. 15 „un funcționar din cadrul ministerului care va exercita funcția de secretar al CNAM” sau e o altă persoană?

IX. Secțiunea V Depunerea, rezolvarea contestațiilor 
și stabilirea rezultatelor finale ...
Această secțiune poate crea un blocaj al tuturor proceselor, așa experiență deja există. Și va crea o oportunitate de contestări nesfârșite. Dar, dacă va fi acceptată responsabilitatea evaluatorilor pentru o evaluare corectă, echidistantă și calificată, secțiunea poate rămâne în varianta existentă în Regulament.

COMPLETĂRI
Secțiunea IV Evaluarea și selectarea ofertelor de manuale
Propunem introducerea unui punct în secțiunea IV care să oblige Ministerul Educației și Cercetării la compensarea parțială a muncii prestate de editură și autori, în cazul în care achiziția ar fi anulată la etape avansate din motive care nu țin de editură:
„Ministerul Educației și Cercetării va compensa parțial munca prestată de editură și autori, în cazul în care achiziția este anulată la etape avansate din motive care nu țin de editură:
1. Reevaluări repetate cu rezultate contradictorii sau opuse.
2. Schimbări ale curriculumului, cu anularea/modificarea disciplinei pentru care s-a elaborat lucrarea.
3. Anularea lotului de către MEC.
Suma compensării – un salariu mediu lunar pe economie pentru o coală de autor (16 pagini în formatul solicitat).”
Secțiunea VI Atribuirea contractelor
Propunem introducerea unui punct despre ajustarea și indexarea prețurilor, după cum urmează:
„Prețul total al contractului este cel ofertat la licitație, dar poate fi ajustat la data semnării, în cazul în care procedurile de evaluare și aprobare depășesc un an de la data ofertării prețului. Indexarea prețului contractului se va face în funcție de evoluția indicelui prețurilor de consum (inflație) și a costurilor la materiile prime (în special, hârtia și cartonul de tipografie), dar și a costurilor serviciilor poligrafice, la solicitarea scrisă a editurii, însoțită de documentele justificative (extras BNS, oferte furnizori, facturi).” (În conformitate cu prevederile Legii privind achizițiile publice nr. 325/2025 și Hotărârii nr. 1129 din 21.11.2018 cu privire la aprobarea Regulamentului privind ajustarea periodică a valorii contractelor de achiziții publice cu executare continuă, încheiate pe un termen mai mare de un an.)

